分別說部
註釋及引用

↑  
《善見律毘婆沙》：「如是大德帝須。方便令王知已。七日在園林中。帝須教王。是律是非律。是法是非法。是佛說是非佛說。七日竟。王勅。以步障作隔。所見同者集一隔中。不同見者各集異隔。處處隔中出一比丘。王自問言。大德。佛法云何。有比丘答。言常或言斷。或言非想。或言非想非非想。或言世間涅槃。王聞諸比丘言已。此非比丘。即是外道也。王既知已。王即以白衣服與諸外道。驅令罷道。其餘隔中六萬比丘。王復更問。大德。佛法云何。答言。佛分別說也。諸比丘如是說已。王更問大德帝須。佛分別說不。答言。如是大王。知佛法淨已。王白諸大德。願大德布薩說戒。王遣人防衛眾僧。王還入城。王去之後。眾僧即集眾六萬比丘。於集眾中。目揵連子帝須為上座。能破外道邪見徒眾。眾中選擇知三藏得三達智者一千比丘。如昔第一大德迦葉集眾。亦如第二耶須拘迦乾陀子集眾出毘尼藏無異。一切佛法中清淨無垢。第三集法藏九月日竟。大地六種震動。所以一千比丘說。名為第三集也。」
↑  
龍樹《大智度論》：「佛一切種一切法能解故。名一切智人。一切法如實善分別說故。名一切見人。」
↑  
《善見律毘婆沙》：「法師問曰。三集眾誰為律師。於閻浮利地。我當次第說名字。第一優波離。第二馱寫拘。第三須那拘。第四悉伽婆。第五目揵連子帝須。此五法師於閻浮利地。以律藏次第相付不令斷絕。乃至第三集律藏。從第三之後。目揵連子帝須臨涅槃。付弟子摩哂陀。摩哂陀是阿育王兒也。持律藏至師子國。摩哂陀臨涅槃。付弟子阿栗咤。從爾已來。更相傳授至于今日。」
↑  
《善見律毘婆沙》：「爾時於波咤利弗國。集第三毘尼藏竟。……大德目揵連子帝須。與眾僧遣摩哂陀往師子洲。……摩哂陀經六月日而至母所。爾時摩哂陀。次第到母國已。母出頭面作禮。作禮已竟。為設中食。即立大寺。名卑地寫。時摩哂陀少時住寺。……四月十五日眾僧集布薩時。便共籌量。於是眾僧各各答言。時可去矣。法師曰。往昔說偈讚言。『上座摩哂陀。大德欝地臾。大德欝帝臾。大德跋陀多。大德參婆樓。沙彌脩摩那。皆得三達智。婆塞槃頭迦。已得見道跡。此諸大士等。』爾時天帝釋。知聞茶私婆王便已終沒。……大德摩哂陀。已受天帝釋語已。即從卑地象山。與大眾俱飛騰虛空。到師子阿[少/兔]羅陀國。……爾時諸大德。到師子洲中已。摩哂陀為上座。於時佛涅槃已。二百三十六歲。佛法通流至師子洲中。」
↑  
《阿育王傳》：「弗舍密哆共諸臣議言。云何當使名字流布於世耶。……有邪見輔相言。修福作惡二俱得名。先王能起八萬四千塔名德久流。汝若壞之名流後世。弗舍密哆便集四兵向雞頭摩寺欲壞寺門。爾時寺門有師子吼。王大恐懼不敢入寺復還歸來。如是三返猶不得入。後乃使人喚諸比丘而語之言。我欲壞佛法。汝等比丘欲留浮圖為留僧房。比丘答言欲留佛圖。於是密哆殺害眾僧毀壞僧房。如是次第至舍伽羅國而作募言。有得沙門頭來者當賞金錢。時彼界內大浮圖中有阿羅漢。化作數萬沙門之頭。告諸人民使持與王。王聞是已欲殺羅漢。時此羅漢入滅盡定不能得殺。王即捨去往至偷羅厥吒國欲破佛法。其國土中有護佛法神作是思惟。我受持佛戒不能作惡。云何當得護持佛法。禁密舍鬼昔求我女。以彼行惡故我不與。今為佛法當與彼女。以是因緣偷羅厥吒有大鬼神為作擁護。弗舍密哆無所能壞。於是菩提鬼神誘進守王。鬼神將至南海。禁密舍鬼擔大石山而壓殺王及諸軍眾。此處即名為深藏摩伽提。王種於是即斷。」
↑  
《舍利弗問經》：「有孔雀輸柯王。世弘經律。其孫名曰弗沙蜜多羅。……毀塔滅法。殘害息心四眾。……其後有王。性甚良善。……國土男女復共出家。如是比丘比丘尼還復滋繁。……時有比丘名曰總聞。諮諸羅漢及與國王。分我經律多立臺館。為求學來難。時有一長老比丘。好於名聞亟立諍論。抄治我律開張增廣。迦葉所結名曰大眾律。外採綜所遺誑諸始學。別為群黨互言是非。時有比丘。求王判決。王集二部行黑白籌。宣令眾曰。若樂舊律可取黑籌。若樂新律可取白籌。時取黑者乃有萬數。時取白者只有百數。王以皆為佛說。好樂不同不得共處。學舊者多從以為名為摩訶僧祇也。學新者少而是上座。從上座為名。為他俾羅也。他俾羅部。……摩訶僧祇其味純正。其餘部中如被添甘露。諸天飲之。但飲甘露棄於水去。人間飲之水露俱進。或時消疾或時結病。其讀誦者亦復如是。多智慧人能取能捨。諸愚癡人不能分別。」

法顯《摩訶僧祇律私記》：「中天竺昔時。暫有惡王御世。諸沙門避之四奔。三藏比丘星離。惡王既死更有善王。還請諸沙門還國供養。時巴連弗邑有五百僧。欲斷事而無律師。又無律文無所承案。即遣人到祇洹精舍。寫得律本于今傳賞。……佛泥洹後。大迦葉集律藏為大師宗……。大迦葉滅後。次尊者阿難……。次尊者末田地……。次尊者舍那婆斯……。次尊者優波崛多……。於是遂有五部名生。初曇摩崛多別為一部。次彌沙塞別為一部。次迦葉維復為一部。次薩婆多。……自上諸部義宗各異。……於是五部並立紛然競起。各以自義為是。時阿育王言。我今何以測其是非。於是問僧佛法斷事云何。皆言法應從多。王言若爾者。當行籌知何眾多。於是行籌取本眾籌者甚多。以眾多故。故名摩訶僧祇。」
↑  《四分律》：「有難。無難。繫。相應。作處。集為阿毘曇藏。」
《毘尼母經》：「有問分別。無問分別。相攝。相應。處所。此五種名為阿毘曇藏。」
《舍利弗阿毘曇論》分為問分，非問分，攝、相應分，緒分。
↑  
普光《俱舍論記》：「說非盡理，半是半非，更須分別故，名分別說部。梵毘婆闍縛地，毘婆名分別，縛地名說，舊毘婆闍婆提者，訛也。」
↑  
《雜阿含經·五經》：「諸比丘！於色，不知、不明，不離欲貪，心不解脫貪，心不解脫者，則不能斷苦。如是受、想、行、識，不知、不明，不離欲貪，心不解脫者，則不能斷苦。於色，若知、若明，若離欲貪，心得解脫者，則能斷苦。如是受、想、行、識，若知、若明，若離欲貪，心得解脫者，則能斷苦。」

《雜阿含經·五六五經》：「云何為解脫清淨斷？謂聖弟子貪心無欲解脫，恚、癡心無欲解脫。如是解脫，未滿者令滿，已滿者隨順攝受，欲精進乃至常攝受。是名解脫淨斷。」

《雜阿含經·七四八經》：「聖弟子心正解脫貪欲、瞋恚、愚癡。如是心善解脫，聖弟子得正知見。我生已盡，梵行已立，所作已作，自知不受後有。」
↑  
符秦僧伽提婆譯《阿毘曇八犍度論》：「又世尊言：『彼欲心解脫，恚心、癡心解脫。』云何心得解脫：有婬怒癡？無婬怒癡？答曰：無婬怒癡。復有如是言：『與婬怒癡心相應彼心解脫。』彼不應作是語，何以故？非彼心，此婬怒癡，相合、相依、相應；彼婬怒癡未斷，如是心不解脫彼婬怒癡；彼婬怒癡斷，如是心解脫彼婬怒癡。世尊亦言：『日月，此五曀，雲、烟、霧、塵、阿須倫。』非彼日月，此曀，相合、相依、相應；此曀未盡，如是彼日月，不明、不熱、不廣、不淨；如此曀盡，彼日月，明熱廣淨。如是，非彼心，此婬怒癡，相合、相依、相應；彼婬怒癡未斷，如是心不解脫彼婬怒癡；彼婬怒癡斷，心得解脫彼婬怒癡。」

北涼浮陀跋摩譯《阿毘曇毘婆沙論》：「佛經中說：『欲心得解脫，恚、癡心得解脫。』不作是說：為有欲心得解脫，無欲心得解脫，乃至廣說。……何等心解脫：有欲恚癡心解脫耶？無欲恚癡心解脫耶？答曰：無欲恚癡心解脫。問曰：無欲恚癡心，即是解脫，復何所解脫耶？答曰：若以煩惱而言，則心名解脫。若以世、以身而言，則不名解脫。若諸煩惱不斷，彼心不行於世，不於世得解脫；不行於身，不於身得解脫。若諸煩惱斷，彼心行於世，於世得解脫；行於身，於身得解脫。復次或有說者：『欲相應心得解脫，恚、癡相應心得解脫。』如毘婆闍婆提作如是說。……如此諸曀，與日月相遠，而不相近；未除彼曀，日月於此諸曀，而不明淨；若除諸曀，日月於此諸曀，而得明淨。如是彼心，不與欲恚癡，相應雜合；若是欲恚癡不斷，彼心不名解脫欲恚癡；若欲恚癡斷，彼心名解脫欲恚癡。」
↑  
玄奘譯《阿毘達磨發智論》：「如世尊說：『心解脫貪瞋癡。』何等心得解脫：有貪瞋癡心耶？離貪瞋癡心耶？答：離貪瞋癡心得解脫。有作是說：『貪瞋癡相應心得解脫。』彼不應作是說，所以者何：非此心，與貪瞋癡，相合、相應、相雜；而貪瞋癡未斷，心不解脫；貪瞋癡斷，心便解脫。世尊亦說：『苾芻當知，此日月輪，五翳所翳，不明不照，不廣不淨。何等為五：一、雲，二、烟，三、塵，四、霧，五、曷邏呼阿素洛手。』如日月輪，非與五翳，相合、相應、相雜；彼翳未離，此日月輪，不明不照，不廣不淨；彼翳若離，此日月輪，明照廣淨。如是，非此心，與貪瞋癡，相合、相應、相雜；而貪瞋癡未斷，心不解脫；貪瞋癡斷，心便解脫。」

玄奘譯《大毘婆沙論》：「問：離貪瞋癡心，本來解脫，何故復說得解脫耶？答：雖約煩惱，本來解脫；而依行世，及在相續，今得解脫。謂若身中煩惱未斷，心未行世，不在相續；以心不能自在行世，在相續故，不名解脫。若自身中諸煩惱斷，爾時此心自在行世，在相續故，名得解脫。有作是說：貪瞋癡相應心得解脫。問：誰作是說？答：分別論者。……彼不應作是說，若作是說理應違拒，……此中意說：心與煩惱，若相應者，無解脫義，同對治故。若未斷時，以未斷故，不名解脫；若被斷已，俱不成就，不名解脫，相應諸法，不可令其遠離伴性，尚不名斷，況名解脫；故解脫心，必無煩惱，本相應義。為證此義，復引契經，……此中意說：如日月輪，非與五翳，從本已來，相應、相雜，後時離彼，明照廣淨。心亦如是，非從無始，與貪瞋癡，相應、相雜。後時離彼，名得解脫。是故，要離貪瞋癡心，後彼斷時，名得解脫，其理決定。」
↑  
《雜阿含經·六一〇經》：「一時，佛住舍衛國，祇樹給孤獨園。爾時，世尊告諸比丘，我當說修四念處，諦聽，善思。云何修四念處？謂內身身觀念住，精勤方便，正智、正念，調伏世間憂悲。外身、內外身觀住，精勤方便，正念、正知、調伏世間憂悲。如是，受、心、法，內法、外法、內外法觀念住，精勤方便，正念、正知，調伏世間憂悲，是名比丘修四念處。」

《阿毘達磨法蘊足論·念住品》：「一時薄伽梵，在室羅筏，住逝多林給孤獨園。爾時，世尊告苾芻眾，吾當為汝略說脩習四念住法。謂有苾芻，於此內身，……於彼外身，……於內外身，住循身觀，若具正勤、正知、正念，除世貪憂。於內、外、俱，受、心、法三，廣說亦爾。是現脩習四念住法，過去、未來苾芻脩習四念住法，應知亦爾。……

云何於此內心，住循心觀，若具正勤、正知、正念，除世貪憂。內心者，謂自心，若在現相續中，已得不失。於此內心、循心觀者，謂有苾芻，於此內心，觀察思惟內心諸相：於內有貪心，如實知是內有貪心；於內離貪心，如實知是內離貪心；於內有瞋心，……於內離瞋心；……於內有癡心，……於內離癡心；……於內聚心，……於內散心，……於內沈心，……於內策心，……於內小心，……於內大心，……於內掉心，……於內不掉心，……於內不靜心，……於內靜心，……於內不定心，……於內定心，……於內不脩心，……於內脩心，……於內不解脫心，如實知是內不解脫心；於內解脫心，如實知是內解脫心。如是思惟內心相時，所有於法簡擇，乃至毘鉢舍那，是循內心觀，亦名心念住。……
復有苾芻，於內諸心，觀察思惟多諸過患，謂此心者，如病，如癰，廣說乃至是變壞法，如是思惟心過患時，所起於法簡擇，乃至毘鉢舍那，是循內心觀，亦名心念住。……

云何於彼外心，住循心觀，若具正勤、正知、正念，除世貪憂。外心者，謂自心，若在現相續中，未得已失，及他有情所有諸心。……云何於內外心，住循心觀，若具正勤、正知、正念，除世貪憂。內心者，……外心者，……合此二種，名內外心。」
↑  
《雜阿含經·六〇七經》：「一時，佛住舍衛國，祇樹給孤獨園。爾時，世尊告諸比丘，有一乘道，淨諸眾生，令越憂悲，滅惱苦，得如實法，所謂四念處，何等為四？身身觀念處，受、心、法法觀念處。」

《中阿含經·念處經》：「一時，佛遊拘樓瘦，在劒磨瑟曇拘樓都邑。爾時，世尊告諸比丘，有一道，淨眾生，度憂畏，滅苦惱，斷啼哭，得正法，謂四念處。若有過去諸如來，……若有未來諸如來，……我今現在如來、無所著、等正覺，我亦斷五蓋、心穢、慧羸，立心正住於四念處，修七覺支，得覺無上正盡之覺。云何為四？觀身如身念處，如是觀覺、心、法如法念處。……云何觀心如心念處？比丘者，有欲心，知有欲心如真；無欲心，知無欲心如真；有恚、無恚；有癡、無癡；有穢污、無穢污，有合、有散，有下、有高，有小、有大，修、不修，定、不定；有不解脫心，知不解脫心如真；有解脫心，知解脫心如真。如是比丘，觀內心如心，觀外心如心，立念在心，有知、有見，有明、有達，是謂比丘觀心如心。」

《舍利弗阿毘曇論·非問分·念處品》：「行一道，眾生清淨，遠離憂悲，滅盡苦惱，得證涅槃，斷除五蓋，修四念處。……何謂修四念處？謂內身，……外身，……內外身，觀身行，勤精進，應正智、念，除世間貪憂，受、心、法，亦如是。……

云何心觀心行？云何心？若心、意、識，六識身，七識界，是名心。云何內心觀心行？如比丘，一切內心，若一處內心，思惟無常，知無常、解無常、受無常，如是不放逸觀，得定，心住正住，是名內心觀心行。復次，一切內心，若一處內心，思惟苦、患、癰、箭、味、病、依、緣、壞法，不定、不滿、可壞、苦、空、無我。思惟緣，知緣、解緣、受緣，即無明緣行，行緣識，乃至是名內心觀心行。復次，比丘，一切內心，若一處內心，思惟滅、知滅、解滅、受滅，即無明滅則行滅，行滅則識滅，是名比丘內心觀心行。及餘法行一切內心，若一處內心，思惟得定，心住正住，如是比丘，內心觀心行。云何內心？若心受謂內，是內、是緣、是自性、是己分，是名內。餘義如上說。

云何比丘外心觀心行？……云何外心？心非受謂外，非內、非緣、非自性、非己分，是名外。餘義如上說。云何比丘內外心觀心行？……復次，比丘，有欲心，如實知有欲心；無欲心，如實知無欲心；乃至有勝心，如實知有勝心；無勝心，如實知無勝心；如是不放逸觀，得定，心住正住，是名內外心觀心行。……云何內外心？心若受、非受。餘義如上說。

如是比丘，觀心法緣起行，如是緣滅心行，比丘，緣起滅心行，有心起內念，以智、以明，識不依心，無所依行，不受於世。如是比丘，內心觀心行，勤精進，正智、正念，除世貪憂，外心、內外心，亦如是。」

《舍利弗阿毘曇論·緒分·假心品》：「云何有欲心？若心，有欲人，欲染相應，是名有欲心。云何無欲心？……云何有恚心？……云何無恚心？……云何有癡心？……云何無癡心？……云何沒心？若心，睡眠相應，不共內滅念相應，慧未成就，不能分別善法，是名沒心。云何散心？若心，欲染，共欲染，欲染相應，多欲見淨，於外五欲中，彼彼染著，是名散心。云何少心？若心不定，是名少心。云何多心？……。云何不定心？若心，不定人，非定相應，是名不定心。云何定心？……。云何不解脫心？若心，不解脫人，非解脫相應，是名不解脫心。云何解脫心？……。云何有勝心？若心，有勝人，有勝法相應，是名有勝心。云何無勝心？……。」
↑  
《增支部·一集·第六彈指品》: 「諸比丘! 心者，是極光淨者，卻為客隨煩惱所雜染，而無聞之異生，不能如實解，故我言無聞之異生不修心。諸比丘! 心者，是極光淨者，能從客隨煩惱得解脫，而有聞之聖弟子能如實解，故我言有聞之聖弟子修心。」

《舍利弗阿毘曇論·緒分·假心品》：「心性清淨，為客塵染。凡夫未聞故，不能如實知見，亦無修心。聖人聞故，如實知見，亦有修心。心性清淨，離客塵垢。凡夫未聞故，不能如實知見，亦無修心。聖人聞故，能如實知見，亦有修心。」

《增一阿含經·聲聞品·二經》：「世尊告諸比丘，今日月，有四重翳，使不得放光明。何等為四？一者、雲也，二者、風塵，三者、烟，四者、阿須倫，使覆日月，不得放光明。是謂，比丘！日月，有此四翳，使日月不得放大光明。此亦如是，比丘！有四結，覆蔽人心，不得開解。云何為四？一者、欲結，覆蔽人心，不得開解，二者、瞋恚，三者、愚癡，四者、利養，覆蔽人心，不得開解。是謂，比丘！有此四結，覆蔽人心，不得開解，當求方便，滅此四結。」

《長阿含經·堅固經》：「比丘！猶如商人臂鷹入海，於海中放彼鷹，飛空東西南北，若得陸地則便停止，若無陸地更還歸船。比丘！汝亦如是，乃至梵天問如是義，竟不成就，還來歸我。今當使汝成就此義，即說偈言：『何由無四大，地水火風滅。何由無麤細，及長短好醜。何由無名色，永滅無有餘。應答識無形，無量自有光。此滅四大滅，麤細好醜滅。於此名色滅，識滅餘亦滅。』」
↑  
《雜阿含經·二六七經》：「諸比丘！當善思惟，觀察於心，所以者何？長夜心為貪欲使染，瞋恚、愚癡使染故。比丘！心惱故眾生惱，心淨故眾生淨。比丘！我不見一色種種，如斑色鳥，心復過是。所以者何？彼畜生心種種故，色種種。……如嗟蘭那鳥，種種雜色，我說彼心種種雜，亦復如是。所以者何？彼嗟蘭那鳥，心種種故，其色種種。……心惱故眾生惱，心淨故眾生淨，譬如畫師、畫師弟子，善治素地，具眾彩色，隨意圖畫，種種像類。」

北涼浮陀跋摩譯《阿毘曇毘婆沙論》：「復次或有說：『心性本淨，為客煩惱所覆。』如毘婆闍婆提說：『心性本淨，彼客煩惱生覆心，故不淨。』問曰：若當『心性本淨，客煩惱覆故不淨』可爾者，何不以本性淨心，令客煩惱亦淨耶？汝若不說：『以心淨故，令客煩惱淨』者，為有何因緣？復次，為心先生、後客煩惱生？為俱生耶？若心先生，後客煩惱生者，則心住待客煩惱，客煩惱生，然後覆心，若作是說，是則一心住二剎那。若當俱者，為以何時？言心性本淨，復無未來世，以住本性淨心。是故為止他義，自顯己義，亦欲說法相相應義故，而作此論。」

玄奘譯《大毘婆沙論》：「或有執心性本淨，如分別論者，彼說：『心本性清淨，客塵煩惱所染污故，相不清淨。』為止彼執，顯示：心性非本清淨，客塵煩惱所染污故，相不清淨。若『心本性清淨，客塵煩惱所染污故，相不清淨』者，何不客塵煩惱本性染污，與本性清淨心相應故，其相清淨？若客塵煩惱本性染污，雖與本性清淨心相應，而相不清淨，亦應：『心本性清淨，不由客塵煩惱，相不清淨。』義相似故。又此本性淨心，為在客塵煩惱先生？為俱時生？若在先生，應心生已，住待煩惱，若爾應經二剎那住，有違宗失。若俱時生，云何可說心性本淨？汝宗不說：有未來心可言本淨。為止如是他宗異執，及顯自宗無顛倒理，故作斯論。」

真諦譯《部執異論》：「大眾部，一說部，出世說部，灰山住部，此四部是執義本，此諸部說：……心者自性清淨，客塵所污。」

玄奘譯《異部宗輪論》：「此中大眾部，一說部，說出世部，雞胤部，本宗同義者，謂四部同說：……心性本淨，客隨煩惱之所雜染，說為不淨。」

眾賢《阿毘達磨順正理論》：「分別論者作如是言：……聖教亦說：『心本性淨，有時客塵煩惱所染。』……若抱愚信，不敢非撥言：『此非經』，應知此經，違正理，故非了義說。若爾，此經依何密意？依本客性，密作是說：『謂本性心，必是清淨，若客性心，容有染污。』本性心者，謂無記心，非慼非欣，任運轉位，諸有情類多住此心，一切位中皆容有故，此心必淨，非染污故。客性心者，謂所餘心，非諸有情多分安住，亦有諸位非皆容有，斷善根者必無善心，無學位中必無染故，此心有染，非唯淨故。如言：河水本性澄清，有時客塵坌少令濁。如是但約心相續中，住本性時，說名為淨，住客性位，容暫有染。此釋與教正理無違。」
↑  
北涼浮陀跋摩譯《阿毘曇毘婆沙論》：「問曰：何故作此論？答曰：為止一心者論故，彼作是說：有使心、無使心，即是一心，所以者何？聖道生時，與使相妨，不與心相妨。如治刀法，與垢相妨，不與刀相妨。如衣器鏡垢，與治法相妨，不與衣器鏡等相妨。如是聖道生時，與使相妨，不與心相妨，乃至聖道未生，心則有使，聖道若生，心則無使。」

「或有說者：覺是一性，後所知覺，即是前所作覺。」「譬喻者說：思之與憶，是心異名，更無別體。」「譬喻者作如是說：說覺、觀，是心之異名。」

玄奘譯《大毘婆沙論》：「謂或有執：但有一心，如說一心相續論者，彼作是說：有隨眠心，無隨眠心，其性不異，聖道現前，與煩惱相違，不違心性，為對治煩惱，非對治心。如浣衣磨鏡，鍊金等物，與垢等相違，不違衣等。聖道亦爾，又此身中，若聖道未現在前，煩惱未斷故，心有隨眠。聖道現前，煩惱斷故，心無隨眠。此心，雖有隨眠、無隨眠時異，而性是一。如衣鏡金等，未浣磨鍊等時，名有垢衣等，若浣磨鍊等已，名無垢衣等，有無垢等時雖有異，而性無別，心亦如是。」

「或復有執：覺性是一，如說前後一覺論者，彼作是說：前作事覺，後憶念覺，相用雖異，其性是一。如是可能憶本所作，以前後位，覺體一故，前位所作，後位能憶，若不爾者，何緣能憶本所作事。」「或有執：思、慮是心，如譬喻者，彼說：思、慮是心差別，無別有體。」
↑  
《阿毘達磨法蘊足論·緣起品》：「苾芻當知，生緣老死。若佛出世，若不出世，如是緣起，法住法界。一切如來，自然通達，等覺宣說，施設建立，分別開示，令其顯了：謂生緣老死，如是乃至，無明緣行，應知亦爾。此中所有法性、法定、法理、法趣，是真是實，是諦是如，非妄非虛，非倒非異，是名緣起。
云何名為緣已生法。謂無明、行、識、名色、六處、觸、受、愛、取、有、生、老死，如是名為緣已生法。苾芻當知，老死是無常，是有為，是所造作，是緣已生，盡法沒法，離法滅法。生、有、取、愛、受、觸、六處、名色、識、行、無明亦爾。」